# Xanca maculada

La xanca maculada (Hylopezus macularius) és una espècie d'au passeriforme de la família Gral·làrids pertanyent al gènere Hylopezus, anteriorment col·locat a la família Formicàrids. És nativa de les regions de la selva amazònica i de l'escut guaianès, a l'Amèrica del Sud.

## Distribució i hàbitat

Es distribueix pel nord-est de Veneçuela, Guiana, Guayana francesa, Surinam i tocant al nord del Brasil; i sud de Veneçuela, sud-est de Colòmbia, l'Equador, nord-est de Perú i nord-centre del Brasil.
Aquesta espècie és considerada poc comú i força local en el seu hàbitat natural: el sòl de l'interior i les vores de selves humides de terra ferma de l'Amazònia, fins als 500 m d'altitud.

## Descripció

Mesura 14 cm de longitud i pesa entre 40 i 53 g. Les parts superiors són de color castany olivaci, amb corona i clatell grisos, notori anell ocular de color ocre i línia malar negra prima; la gola és blanca, el pit de color crema amb estries negroses, els flancs i el ventre de color canyella clar; sota les cobertures de les ales les plomes són ocroses amb una banda negra vorejada d'ocre a la base de les primàries.

## Alimentació

S'alimenta d'insectes, que troba entre les fulles caigudes.

## Sistemàtica
### Descripció original

L'espècie H. macularius va ser descrita per primera vegada pel naturalista neerlandès Coenraad Jacob Temminck l'any 1823 amb el nom científic Pitta macularia; la localitat tipus és: «Brasil, error=Caiena».

### Etimologia

El nom genèric masculí «Hylopezus» deriva del grec «ὑλη hulē»: bosc i «πεζος pezos»: caminada; significant «que camina pel bosc»; i el nom de l'espècie «macularius», del llatí modern: tacat, puntejat, maculat.

### Taxonomia

Anteriorment aquest gènere era inclòs en la família Formicàrids, però com a resultat dels estudis filogenètics va ser classificat en la família Gral·làrids.
La xanca emmascarada (Hylopezus auricularis), de Bolivia, va ser considerada primerament com la subespècie Hylopezus macularius auricularis, però es va desestimar, plantejant que es tracta d'una espècie diferent, basant-se especialment en les diferències entre el seu cant i el de H. macularius.
Com a resultat d'una revisió sistemàtica del grup politípic H. macularius amb base en morfometria, plomatge, vocalització i característiques moleculars, conduïda per Carneiro et al. (2012), la llavors subespècie Hylopezus macularius paraensis va ser elevada al rang d'espècie i va ser descrita una nova espècie Hylopezus whittakeri; el que va ser reconegut per l'aprovació de la Proposta Núm 622 al Comitè de Classificació de Sud-amèrica (SACC).
El tàxon dilutus és considerat sinònim d'H. macularius diversus (Zimmer, JT, 1934), sobre qui té prioritat segons Carneiro et al. (2012) i considerat com a espècie plena pel Comitè Brasiler de Registres Ornitològics (CBRO) però és mantingut com a subespècie H. macularius dilutus pel Congrés Ornitològic Internacional (IOC) i per Clements Checklist.

### Subespècies

Segons la classificació del IOC i Clements Checklist v.2015, es reconeixen dues subespècies, amb la seva corresponent distribució geogràfica:
* Hylopezus macularius macularius (Temminck, 1830) – nord-est de Veneçuela (Serra de Imataca), la Guaiana, i nord del Brasil cap a l'est fins a almenys des de Manaus i, al sud del riu Amazones, entre els rius Xingú i Tocantins (Caxiuanã).
* Hylopezus macularius dilutus (o diversus) (1910) – sud de Veneçuela (regió al voltant del turó Duida, alt riu Orinoco i Canal Casiquiare), sud-est de Colòmbia (Loretoyacu, a l'extrem sud-est d'Amazones), i nord-est del Perú al nord del riu Amazones (Iquitos, Port Indiana) i també al sud del riu Marañón i oest del riu Ucayali (Pacaya-Samiria).

## Referències

* ↑ xanca maculada (Hylopezus macularius). TERMCAT
* ↑ Xanca maculada (Hylopezus macularius). Avibase.
* 1 2 «Spotted Antpitta (Hylopezus macularius)» (en anglès). Handbook of the Birds of the World – Alive. [Consulta: 28 agost 2019].
* ↑ ; Tudor; Ridgely Field guide to the songbirds of South America: the passerines (en anglès). 1$^{a.}$. Austin: University of Texas Press, 2009 (Mildred Wyatt-World series in ornithology). ISBN ISBN 978-0-292-71748-0. «Hylopezus macularius, p. 383, lámina 37(3)»
* ↑ Hilty, Steven (2003) Birds of Venezuela: 556, pl.42. Princeton University Press.
* ↑ Schulenberg, Thomas S. Birds of Peru: 390, pl.181(6). Princeton University Press.
* ↑ Jobling, J.A. (2017). Hylopezus Key to Scientific Names in Ornithology (en anglès). En: del Hoyo, J., Elliott, A., Sargatal, J., Christie, D.A. & de Juana, E. (eds.) Handbook of the Birds of the World Alive. Lynx Edicions, Barcelona. Consultat el 23 de juny de 2017.
* ↑ Jobling, J.A. (2018) macularius Key to Scientific Names in Ornithology (en anglès). En: del Hoyo, J., Elliott, A., Sargatal, J., Christie, D.A. & de Juana, E. (eds.) Handbook of the Birds of the World Alive. Lynx Edicions, Barcelona. Consultat el 28 d'agost de 2019.
* ↑ Maijer, Sjoerd (1998) «Rediscovery of Hylopezus (macularius) auricularis: Distinctive Song and Habitat Indicate Species Rank». The Auk 115(4):1072-1073.
* ↑ Carneiro, L. & Aleixo, A., diciembre de 2013. «Reconocer la nueva especie descrita Hylopezus whittakeri y separar Hylopezus macularius en dos especies» Propuesta (622) al South American Classification Committee. En inglés.